เทเวศประกันภัยโชว์ไตรมาส2กำไรโต43%
เทเวศประกันภัยเผยผลประกอบการไตรมาส 2 ที่ผ่านมา&nbsp; มีรายรับรวม 1,520 ล้านบาท ได้กำไรจากการรับประกันภัย 308 ล้านบาท เพิ่มขึ้น 43%
24 ส.ค. 2553

เทเวศประกันภัยเผยผลประกอบการไตรมาส 2 ที่ผ่านมา  มีรายรับรวม 1,520 ล้านบาท ได้กำไรจากการรับประกันภัย 308 ล้านบาท เพิ่มขึ้น 43% 
นายอนันต์  เกษเกษมสุข กรรมการผู้จัดการ บริษัท เทเวศประกันภัย เปิดเผยว่า ผลการดำเนินงานในไตรมาสที่ 2 ที่ผ่านมา บริษัทมีรายได้จากเบี้ยประกันภัยรับรวมทั้งสิ้น 1,520 ล้านบาท ซึ่งถือว่าเพิ่มขึ้นจากปีก่อนเล็กน้อย และเมื่อหักเบี้ยประกันภัยต่อจำนวน 610 ล้านบาท บริษัทจะมีเบี้ยประกันภัยรับสุทธิ 910 ล้านบาท 
ทั้งนี้ บริษัทมีเงินสำรองเบี้ยประกันที่ยังไม่ถือเป็นรายได้จำนวน 123 ล้านบาท และมีค่าใช้จ่ายในการรับประกันภัยสุทธิจำนวน 479 ล้านบาท ส่งผลให้บริษัทฯ มีกำไรจากการรับประกันภัยรวมสิ้นสุด  30 มิ.ย.ที่ผ่านมา เท่ากับ 308 ล้านบาท เพิ่มขึ้นจากปีก่อน 93.28 ล้านบาท หรือคิดเป็น 43%
สำหรับรายละเอียดผลการดำเนินงานด้านรายรับเบี้ยประกันภัยประเภทต่างๆ ในไตรมาสที่ 2 ที่ผ่านมานั้น บริษัทมีรายรับเบี้ยประกันอัคคีภัย 107 ล้านบาท รายรับเบี้ยประกันภัยทางทะเลและขนส่ง 49.54 ล้านบาท รายรับเบี้ยประกันภัยประเภทรถยนต์รวม 651.73 ล้านบาท และรายรับเบี้ยประกันภัยเบ็ดเตล็ดรวม 712.04 ล้านบาท 
ส่วนผลการดำเนินงานด้านการลงทุนไตรมาสที่ 2 ที่ผ่านมา บริษัทมีกำไรจากการลงทุนสุทธิเท่ากับ 34.90 ล้านบาท ลดลงจากปีก่อน 5.87 ล้านบาท เมื่อหักค่าใช้จ่ายในการดำเนินงานแล้ว บริษัทมีกำไรสุทธิ 37.87 ล้านบาท คิดเป็นกำไรต่อหุ้นเท่ากับ 3.16 บาท เมื่อสรุปฐานะทางการเงิน ณ วันที่ 30 มิ.ย.ที่ผ่านมา บริษัทมีสินทรัพย์รวมทั้งสิ้น 4,442 ล้านบาท มีหนี้สินรวมทั้งสิ้น 2,380 ล้านบาท และมีส่วนของผู้ถือหุ้นรวมทั้งสิ้น 2,062 ล้านบาท
“ในครึ่งปีหลังนี้ บริษัทฯ ยังคงเดินหน้าขยายฐานลูกค้ารายย่อยควบคู่กับการรักษาฐานลูกค้าเก่า ผ่านกิจกรรมการตลาดในรูปแบบต่างๆ เพราะคาดว่าธุรกิจในกลุ่มประกันวินาศภัยยังมีโอกาสเติบโตได้อีกมาก” นายอนันต์ กล่าว